শহরে দেখার মধ্যে রয়েছে ডিয়ার পার্ক, শতাব্দী প্রাচীন সাবিত্রী মন্দির, রবীন্দ্র পার্ক এবং রাজবাড়ি। রাজা এবং রাজবাড়ি ঘিরে প্রচলিত রয়েছে রোমাঞ্চকর সব ঘটনা। শহরের উপকণ্ঠে বাঁদরভুলায় সম্প্রতি তৈরি হয়েছে আদিবাসী সংগ্রহশালা। জঙ্গলমহলের প্রাচীন জাতি-উপজাতি সম্প্রদায়ের নিত্য ব্যবহার্য জিনিস-সহ কুটিরশিল্পের বহু নিদর্শন দেখতে পাবেন। যার অধিকাংশই বিলুপ্তির পথে। শহর ছাড়িয়ে ১৪-১৫ কিলোমিটার দূরেই চিল্কিগড়। সেখানে ডুলুং নদীর তীরেই রয়েছে কনকদুর্গা মন্দির। এছাড়া চিল্কিগড়ের রাজবাড়ি তো রয়েছেই। ফেরার পথে দেখে নিতে পারেন ভেষজ উদ্যান।